DA Den Europæiske Unions Tidende C 432/12

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 432/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»VLAAMSE LAURIER«

EF-nr.: BE-PGI-0005-01125-2.7.2013

BGB ( X ) BOB ( )

1. Betegnelse

»Vlaamse Laurier«

2. Medlemsstat eller tredjeland

Belgien

3. Beskrivelse af landbrugsproduktet eller fødevaren

3.1. Produkttype

Kategori 3.5 — Blomster og prydplanter

3.2. Beskrivelse af produktet med betegnelsen i punkt 1

»Vlaamse Laurier« er salgsklare laurbærtræer eller laurbærbuske af arten Laurus nobilis fam. Lauracea og sorter heraf. »Vlaamse Laurier« er mindst fem år gamle og er symmetrisk beskåret i forskellige geometriske former.

Planten har en intakt stamme og smukke grønne blade uden synlige rester. Planterne har kompakt vækst og korte internodier (dvs. afstanden mellem to knopper).

Planten står midt i en ren potte med rent substrat og en tilstrækkelig stor kant til vanding og er hos »Vlaamse Laurier« på stamme uden rodskud.

Efter fem år har planterne følgende minimumsmål:

— pyramider og pyramider på stamme: mindst 80 cm høj

— kugler og kugler på stamme: mindst 30 cm i diameter

— søjler og andre geometriske figurer: mindst 80 cm høje

— espalierformer: mindst 80 cm høje

— ved spiralformede og flettede stammer: kugler på mindst 30 cm i diameter

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Hele dyrkningen af »Vlaamse Laurier«, fra fremstilling af stiklinger til slutproduktet, skal finde sted i det afgrænsede geografiske område.

3.6. Specifikke regler vedrørende udskæring, rivning eller emballering osv.

—

3.7. Specifikke mærkningsregler

På etiketten befinder sig det registrerede navn »Vlaamse Laurier« og BGB-logoet.

4. Præcis afgrænsning af det geografiske område

Produktionsområdet for »Vlaamse Laurier« er begrænset til de administrative distrikter Brugge, Gent, Eeklo, Roeselare og Tielt i de belgiske provinser Vestflandern og Østflandern.

5. Tilknytning til det geografiske område

»Vlaamse Laurier«s geografiske oprindelse har en væsentlig indvirkning på dets særlige kvalitet. De lokale producenters faglige ekspertise, som er opbygget gennem århundreder, og det lokale klima har givet »Vlaamse Laurier« dets særlige karakter. Produktets anseelse bevises af antallet af planter, som eksporteres, den høje detailpris og at planten udstilles ved mange anerkendte begivenheder.

5.1. Det geografiske områdes egenart

Kystklima

På grund af beliggenheden tæt ved Nordsøen, som opvarmes af Golfstrømmen fra Atlanterhavet, og de fremherskende vinde fra vest og sydvest, har området et mildt kystklima. Dette moderate kystklima er normalt karakteriseret ved kølige (gennemsnitligt 20 °C) og fugtige somre og relativt milde og regnfulde vintre.

Producenterne udnytter udendørsdyrkning optimalt om foråret, sommeren og efteråret, fordi det sikrer en mere afbalanceret og kompakt tilvækst end i lande længere mod syd, hvor planterne har en kraftigere tilvækst på grund af de højere temperaturer. »Vlaamse Laurier« er mere modstandsdygtig over for kulde (men ikke frost) end laurbærtræer, der vokser i sydlige lande.

Om efteråret tages planterne ind for at blive beskyttet mod frostskader. Planterne hviler om vinteren, mens de i lande længere mod syd praktisk talt vokser året rundt. I hele dyrkningsperioden på fem år og selv derefter undgås alt for høje eller lave temperaturer takket være det milde kystklima. Det giver »Vlaamse Laurier« dens høje kvalitet. Helt tilbage i det 16. århundrede anførte botanikerne Dodoens og Lobelius, at laurbær voksede vældig godt i denne region: »Laurbærtræer vokser i store antal i Spanien og andre varme lande. I Flandern og Nederlandene plantes de i haver og beskyttes omhyggeligt mod kulden om vinteren bortset fra i Zeeland og nær havet, hvor jorden er saltholdig«.

Lokal ekspertise

Den ekspertise, hvormed de lokale producenter dyrker »Vlaamse Laurier«, spiller en afgørende rolle for slutproduktets særlige kvalitet. I over 500 år er laurbærtræer og -buske i Flandern blevet formeret ved stiklinger i stedet for frø. Det fører til, at efterkommerne er kloner, som derfor har den samme genotype og fænotype. En langsigtet og omhyggelig udvælgelse i planteskolerne har sikret, at producenterne af »Vlaamse Laurier« leverer meget ensartede planter. Hvert år udvælger producenterne de stiklinger, som vokser bedst og er bedst forgrenet, som har den mest attraktive mørkegrønne farve, og som trives bedst i et mildt kystklima.

»Vlaamse Laurier« dyrkes i potter og pottes jævnligt om afhængigt af forholdet mellem potte og plante, den opnåede vækst og mængden af tilgængelig substrat. Dette begrænser røddernes volumen og således plantens vækst, hvilket gør den lettere at forme.

Efter et år beslutter producenterne afhængigt af vækst og forgrening, hvilke planter der er egnede til hvilken form for beskæring.

Beskæring er en væsentlig del af dyrkningen af »Vlaamse Laurier«, både med hensyn til formning af planten og med henblik på at skabe kortere internodier. Der skelnes mellem vinter- og sommerbeskæring. Ved vinterbeskæringen får planten den karakteristiske symmetriske geometriske form. Sommerbeskæringen udføres afhængigt af, hvor kraftig væksten er, og om der er behov for at forbedre kvaliteten. Sommerbeskæring sikrer, at grenene deler sig godt og dermed giver planterne deres attraktive fuldstændige form.

Det er enestående i verden, at 95 % af planteskolerne kun dyrker denne type laurbær. Den høje grad af specialisering går helt tilbage til det 17. århundrede, først i Vestflandern i Bruggeområdet og senere også i Østflandern. Laurbær er aldrig blevet dyrket i resten af Belgien.

Før Første Verdenskrig var der omkring 100 producenter af laurbærtræer i regionen, der havde »Vlaamse Laurier« som deres vigtigste afgrøde. I 1996 blev den flamske laurbærsammenslutning oprettet. Antallet af planteskoler faldt, således at der nu er omkring 15, som stadig er aktive, hver med gennemsnitligt 15 000-20 000 planter i produktion.

5.2. Produktets egenart

De specialiserede producenters lokale faglige ekspertise gør sammen med det milde kystklima »Vlaamse Laurier« til et topprodukt inden for den flamske dyrkning af prydplanter. Produktionsmetoden sikrer, at »Vlaamse Laurier« opfylder beskrivelsen under punkt 3.2.

»Vlaamse Laurier« er kendetegnet ved:

— at den dyrkes fra stiklinger, hvilket giver en stor ensartethed

— den jævne og kompakte vækst

— den gode forgrening og korte internodier

— de mørkegrønne blade

— den symmetriske beskæring, som fører til en geometrisk form (pyramider, kugler, søjler osv.)

— modstandsdygtigheden over for kulde.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Forbindelsen mellem det geografiske område og »Vlaamse Laurier«s særlige kvalitet

Kystklimaet i det geografiske område sikrer sammen med de lokale producenters faglige ekspertise, der er gået i arv gennem generationer, produktets særlige kvalitet. Områdets milde temperaturer både sommer og vinter bevirker, at planterne er mere kompakte og regelmæssige end laurbær, som vokser i syden. Deres ensartethed er et resultat af produktionsmetoden med stiklinger. Den intensive og omhyggelige beskæringsmetode giver »Vlaamse Laurier« den karakteristiske symmetriske form (kugler, pyramider, søjler osv.) med god forgrening og korte internodier.

Forbindelsen mellem det geografiske område og »Vlaamse Laurier«s særlige anseelse

Beviset for, at »Vlaamse Laurier« er velkendt og berømt uden for det geografiske område, er, at 90 % af produktionen nu eksporteres hvert år, og at »Vlaamse Laurier« gennemsnitligt er 30-40 % dyrere end laurbær fra andre lande. Producenterne udlejer også deres mest værdifulde (ældste) »Vlaamse Laurier« som dekorativ plante til events såsom Verdensmesterskabet i fodbold i Tyskland (2006) eller en labyrint fremstillet af laurbær for Tommy Hilfiger i Amsterdam. »Vlaamse Laurier« findes desuden hos kongehusene i Danmark og Belgien, Cartier-huset i St. Petersborg, Christie's auktionslokaler i Paris og sangerinden Madonnas private residens i Det Forenede Kongerige. Kunder fra de nordlige lande vælger »Vlaamse Laurier« frem for andre laurbær, fordi de er modstandsdygtige over for kulde.

I Belgien tiltrækker »Vlaamse Laurier« sig jævnligt opmærksomhed, f.eks. i 2010, da Belgiens mest berømte blomsterdekoratør Daniël Ost indrettede en laurbærhave på den centrale plads i Brugge, som blev besøgt af 80 000 mennesker. I 2013 blev Grand-Place i Bruxelles dekoreret med »Vlaamse Laurier«.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://lv.vlaanderen.be/nlapps/data/docattachments/Vlaamse%20laurier.pdf

eller

www.vlaanderen.be/landbouw → beleid → kwaliteitssystemen → Europese kwaliteitssystemen → vlaamse dossiers

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.